Die Gereformeerde kerk Strand is die sewende jongste van die 20 gemeentes in die Gereformeerde Kerke in Suid-Afrika se Klassis Boland, wat die hele Wes-Kaap en aanliggende dele van die Noord-Kaap se westelike uithoeke beslaan. Einde 2015 was hier 271 belydende en 54 dooplidmate, die sesde grootste gemeente in die Klassis. In 2001 was die syfers onderskeidelik 397 en 114, maar in 2006 het twee nuwe gemeentes van Strand afgestig. Saam het Strand en die drie afgestigte gemeentes in 2015 552 belydende lidmate gehad. Die eerste Gereformeerde lidmate wat hulle in die Helderberg kom vestig het, was Hein en Maxie Hamersma, wat in 1960 in die Strand kom woon het. Mettertyd het die Gereformeerdes hier en op Somerset-Wes en Gordonsbaai geleidelik toegeneem. Aan die begin was die kerklike bediening uit Kaapstad en later Stellenbosch, gestig in 1967. Van 1974 af is twee eredienste per maand in die Strand gehou vir die lidmate wat toe behoort het tot die Gereformeerde kerk Stellenbosch en Bellville. In 1978 het die plaaslike wyke as die Gereformeerde kerk Strand afgestig en het hulle eredienste gehou in die kerkgebou van die Sewendedagadventiste.